আরব ভূখন্ডের সঙ্গে ভারত তথা বাংলার সম্পর্ক পুরোটাই ইসলামের সাম্যের বাণী আর সুফি সাধকদের সুললিত শান্তিপূর্ণ তৎপরতার ইতিহাস নয়। এর মধ্যে আছে রক্তপাত, মন্দির ধ্বংস, ধর্মান্তরকরণ, লাঞ্ছণার প্রতিবাদে বা এড়ানোর জন্য নারীদের আত্মাহুতি, জিজিয়া কর, মালে গনিমতের ইতিহাস। বিপরীতে আছে রাজা গণেশের মতো মুসলিমবিদ্বেষী কিংবা দাড়ির ওপর কর বসানো শাসকের স্মৃতিও। কাজেই ঢালাও কিছু বলে দেওয়া সহজ কিন্তু চারদিক বিবেচনা না করে কথা বললে বিশেষ করে তরুণ প্রজন্ম বিভ্রান্ত হতে পারে। যে চিন্তার ধারাবাহিকতায় নিব্রাস ইসলামরা ধর্মরক্ষার নামে মানুষ জবাই করে তা থেকে ‘মক্কা মেটাল ইন্ডাস্ট্রি প্রাইভেট লিমিটেড’ এর ভাবনাস্রোতটি দৃশ্যত বেশি দূরে নয়। আমি মোটেই বলছি না এটা লেখকের সচেতন চেষ্টা। বাঙালি মুসলমান যে বাংলা নাম বাদ দিয়ে সমানে দুর্বোধ্য এমনকী ক্ষেত্রবিশেষে শ্রুতিসুখকরও নয় এমন আরবি নাম রাখা শুরু করেছে তা সোহেলের নজর এড়িয়ে যাওয়ার কথা নয়। তিনি নিজেই এ মানসিকতার শিকার। এ মানসিকতাই কয়েকশ বছরের ‘খোদা হাফেজ’কে ছুড়ে ফেলে ‘আল্লাহ হাফেজ’ ধরে আরবি আর ফারসির শংকর করে। তাহলে অগ্নি উপাসকের বংশধরের ‘হাফেজ’-ই রাখা কেন বাপু?। আর এ দেশের বিশেষ করে নারীদের বেশভুষায় যে পরিবর্তন দেখা যাচ্ছে তাতে সংশ্লিষ্ট নারীর নাম জানার পর তিনি যে বাঙালি এবং আফগান বা বাহরাইনী নন তা নিশ্চিত হওয়ার প্রয়োজন হলে বাক্যালাপ করাই একমাত্র উপায়। কিন্তু সোহেল কী তা প্রয়োজন হলেও সবসময় পারবেন? সবাই পরপুরুষের সঙ্গে কথা বলেন না।